Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 82/07)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Val de Loire“

Referenčné číslo PGI-FR-A1225-AM02

Dátum oznámenia: 19. 12. 2019

OPIS A DÔVODY SCHVÁLENEJ ZMENY

1. Odrodová skladba

V snahe reagovať na zmenu klímy a obavy týkajúce sa životného prostredia a verejného zdravia sa do tejto špecifikácie dopĺňajú odolné odrody viniča, ktoré sú lepšie prispôsobené novým klimatickým podmienkam. Tieto odrody boli vybrané na základe organoleptických vlastností, aby sa zachovali charakteristické prvky CHZO. Ide o tieto odrody: Artaban N, Vidoc N, Cabernet Cortis N, Floreal B, Voltis B, Soreli B a Souvignier Gris B.

Bod 7 jednotného dokumentu sa mení zodpovedajúcim spôsobom.

2. Povinné hlásenia

Dátum, ku ktorému treba orgánu na ochranu a riadenie odoslať kópiu hlásenia o úrode alebo výrobe, bol predĺžený o 15 dní s cieľom zohľadniť obvyklé postupy a dátum podávania elektronických hlásení o úrode.

Táto zmena sa netýka jednotného dokumentu.

3. adresa

Aktualizovala sa adresa inštitútu INAO v špecifikácii.

Táto zmena sa netýka jednotného dokumentu.

JEDNOTNÝ DOKUMENT

1. Názov výrobku

Val de Loire

2. Druh zemepisného označenia

CHZO – chránené zemepisné označenie

3. Kategórie vinohradníckych/vinárskych výrobkov

1.Víno

4. Opis vína (vín)

CHZO Val de Loire je vyhradené pre červené, ružové a biele tiché vína.

Vína majú skutočný obsah alkoholu najmenej 8,5 obj. % v oblasti B a najmenej 9 obj. % v oblasti C. Celkový obsah alkoholu v červených vínach po obohatení nesmie prekročiť 12,5 obj. %.

V čase uvedenia na trh musí byť malolaktická fermentácia červených vín ukončená s výnimkou vín s prívlastkom „primeur“ alebo „nouveau“.

CHZO „Val de Loire“ možno používať v prípade vín, ktoré boli vyrobené bez obohacovania a ktorých celkový obsah alkoholu dosahuje od 15 do 20 obj. %, s výnimkou vín vyrobených v oblasti chráneného označenia a na plochách vysadených spolu s odrodou Chenin B v departementoch Maine-et-Loire a Indre-et-Loire.

Ostatné analytické vlastnosti zodpovedajú hodnotám stanoveným v právnych predpisoch EÚ.

Maximálny obsah prchavých kyselín v prípade bielych vín s obsahom skvasiteľných cukrov najmenej 45 gramov na liter je stanovený na základe výnimky spoločným výnosom ministra zodpovedného za ochranu spotrebiteľa a ministra zodpovedného za poľnohospodárstvo.

Vína sa vyznačujú často prítomnými ovocnými arómami, hoci ich intenzita a povaha sa menia v závislosti od použitých odrôd viniča a výrobnej technológie. V prípade bielych a ružových vín z bielych aj modrých odrôd sa vďaka vinifikačným metódam prejavujú ovocné a kvetinové tóny a zároveň sa zachováva určitá sviežosť. Cieľom vinifikácie červených vín je získať zamatovú štruktúru.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť v miliekvivalentoch na liter Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Vína musia z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

b) Maximálne výnosy

90 hektolitrov na hektár

6. Vymedzená zemepisná oblasť

Zber hrozna, vinifikácia a výroba vín, na ktoré sa vzťahuje chránené zemepisné označenie „Val de Loire“, sa vykonávajú:

— v týchto departementoch: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Puy-de-Dôme, Sarthe, Vendée, Vienne,

— v týchto kantónoch departementu Deux-Sèvres: Airvault, Argenton-les-Vallées, Bressuire, Celles-sur-Belle, Cerizay, Champdeniers-Saint-Denis, Chef-Boutonne, Coulonges-sur-l’Autize, Frontenay-Rohan-Rohan, Lezay, Mauléon, Mazières-en-Gâtine, Melle, Ménigoute, Moncoutant, La Mothe-Saint-Héray, Niort-Est, Niort-Nord, Niort-Ouest, Parthenay, Prahecq, Saint-Loup-Lamairé, Saint-Maixent-l’Ecole 1er Canton, Saint-Maixent-l’Ecole 2e Canton, Saint-Varent, Sauzé-Vaussais, Secondigny, Thénezay, Thouars 1er Canton, Thouars 2eme Canton.

7. Hlavné muštové odrody

Sauvignon gris G – Fié gris

Cot N – Malbec

Abouriou B

Gamay N

Cabernet franc N

Cabernet Sauvignon N

Egiodola N

Gamay de Bouze N

Gamay de Chaudenay N

Grolleau N

Grolleau gris G

Négrette N

Pinot noir N

Pineau d’Aunis N

Merlot N

Vidoc N

Artaban N

Cabernet cortis N

Chardonnay B

Chenin B

Folle blanche B

Melon B

Orbois B

Pinot blanc B

Pinot gris G

Floreal B

Voltis B

Soreli B

Souvignier gris Rs

Sauvignon B – Sauvignon blanc

Sacy B

8. Opis súvislostí

Zemepisná oblasť výroby sa rozprestiera na území 14 departementov v povodí Loiry, ktorá vykresľuje miestnu krajinu od Centrálneho masívu po ústie v oblasti Pays Nantais. Loira preteká územím s rozmanitými geologicko-pedologickými charakteristikami: od dávnovekých útvarov Armorického masívu v regiónoch Nantais a Anjou a bielej kriedy v regiónoch Saumurois a Touraine až po sopečné horniny vrchov Monts d’Auvergne. Podnebie v údolí Loiry je vo všeobecnosti mierne: v regiónoch Nantais a Anjou je oceánske, v regióne Touraine sa prejavuje kontinentálny vplyv a v regióne Centre Loire prechádza do semikontinentálneho. Vinohrady majú pravidelný prísun zrážok počas celého roka a mierne teploty bez výkyvov. Hoci sa v údolí Loiry vyskytujú rozmanité klimatické a geologicko-pedologické podmienky, vo všeobecnosti má homogénny charakter vzhľadom na polohu na severe a podnebie. Z historického hľadiska tu vysadili vinič Rimania, a to najmä v regióne Nantais. Vinohradníctvo sa reálne začalo rozvíjať od 5. storočia a skutočný rozmach nastáva po nástupe Henricha II., grófa z Anjou, na anglický trón v roku 1154. Loira je skvelým prostriedkom na prepravu vína, vďaka ktorému prosperujú vinohrady na jej brehoch, ako aj obchod s vínom. V 19. storočí, po zavedení železnice, vzniká medzi vinármi z údolia Loiry a ostatnými francúzskymi vinohradmi konkurencia, čím sa stimuluje výroba kvalitných vín. V roku 1968 boli vytvorené vidiecke vína („vin de pays“) a vyhláškou zo 16. decembra 1981 sa zaviedol názov regionálneho vidieckeho vína z údolia Loiry: tzv. Vins de Pays du Jardin de la France („vidiecke vína zo záhrady Francúzska“). Na základe vyhlášky z 12. 5. 2007 vidiecke vína vyrábané v údolí Loiry zmenili svoju historickú identitu na skutočnú zemepisnú identitu. Vína označované Vins de Pays du Jardin de la France získali označenie Vins de Pays du Val de Loire. V posledných rokoch sa ročne vyrobí 400 000 hl červených, ružových a bielych vín s CHZO „Val de Loire“. Darí sa tu bielym vínam, ktoré prevládajú a predstavujú 53 % objemu produkcie uvádzanej v hláseniach o výrobe. Červené vína predstavujú 27 % a ružové vína 20 %. V prípade 90 % vín s CHZO „Val de Loire“ ide o jednoodrodové vína; 24 odrôd používaných na výrobu sa tradične pestuje v tomto regióne. CHZO „Val de Loire“ sa vyrába z odrôd viniča s medzinárodným renomé; ide najmä o odrody Sauvignon B, Chardonnay B, Chenin B, Gamay N, Pinot noir N, Cabernet franc N a Cabernet Sauvignon N, ale aj miestne odrody ako Grolleau gris G, Grolleau N, Melon B alebo Pineau d’Aunis N. Kvalita a pôvod hrozna sú zabezpečené výrobnými podmienkami, presnými analytickými parametrami a organoleptickou kontrolou. Pre biele odrody, z ktorých sa zväčša vyrába suché víno, je typická sviežosť a jemnosť ovocných a kvetinových aróm. Ružové vína a biele a ružové vína z modrých odrôd sú ľahké a živé; červené vína majú ľahkú textúru a niekedy výraznú arómu, vyznačujú sa zamatovosťou a sviežosťou. Vína s CHZO „Val de Loire“ sa môžu takisto označovať prívlastkami „primeur“ alebo „nouveau“, a to najmä vína vyrobené z odrôd Sauvignon B a Gamay N. Ide o lahodné, aromatické a ľahké vína. Vinárom sa podarilo zachovať identitu a vinársku tradíciu tohto regiónu, ktorého podnebie praje pestovaniu viniča pozdĺž Loiry. Tento vinohrad svedčí o nemenných a starobylých vinárskych praktikách, ktoré si vinári odovzdávali z generácie na generáciu. Vychýrenosť vín z údolia Loiry, ktorá siaha do vzdialenej minulosti, sa opiera aj o obchod, ktorý uľahčovala niekdajšia riečna plavba. Odrodová skladba CHZO „Val de Loire“ sa prispôsobila rozmanitému podnebiu a pôdam v tomto rozľahlom regióne. Hoci sa výroba zameriava predovšetkým na biele vína, zavedenie nových odrôd viniča a spoločné technologické postupy vinohradníkov prispeli k nedávno začatej výrobe červených vín. Výrobcovia vidieckych vín v oblasti Val de Loire sa od začiatku ich výroby v roku 1981 sústreďujú na kvalitu a profesionalizáciu. CHZO „Val de Loire“ má vďaka svojim 1 600 vinárom, asi pätnástim vinárskym družstvám a približne sto obchodníkom skutočný hospodársky význam v rámci výroby vína v údolí Loiry. Poloha uprostred rozľahlej a historickej vinohradníckej oblasti a odkaz starodávneho know-how pri pestovaní viniča a výrobe vína umožnili rozvoj rozsiahlej siete centier vedeckého a technického výskumu zameraných na toto odvetvie a vysokoškolských zariadení v oblasti vinárstva a vinohradníctva. Výsledky výskumu a úroveň vzdelania odborníkov sa vďaka tomu stali impulzom pre vína s CHZO „Val de Loire“. Rozvoj enoturizmu v tomto regióne s bohatým historickým dedičstvom (s veľkým množstvom hradov), ktoré je zaradené do svetového dedičstva UNESCO, prispievajú k rozvoju dobrej povesti CHZO „Val de Loire“.

9. Ďalšie základné podmienky (balenie, označovanie, iné požiadavky)

Oblasť v bezprostrednej blízkosti

Právny rámec:

vnútroštátne právne predpisy

Druh ďalšej podmienky:

Výnimka týkajúca sa výroby vo vymedzenej zemepisnej oblasti

Opis podmienky:

Oblasť v bezprostrednej blízkosti vymedzená na základe výnimky pre vinifikáciu a výrobu vín s chráneným zemepisným označením „Val de Loire“ tvoria tieto obvody, ktoré susedia so zemepisnou oblasťou:

— obvody departementu Mayenne: Château-Gontier, Laval, Mayenne,

— obvod departementu Deux-Sèvres: Niort.

Pravidlá označovania

Právny rámec:

vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

Chránené zemepisné označenie „Val de Loire“ možno doplniť o názvy týchto menších zemepisných jednotiek: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Sarthe, Vendée, Vienne, Marches de Bretagne, Pays de Retz podľa ustanovení špecifikácie.

Písmo používané pri uvádzaní menšej zemepisnej jednotky nesmie byť vyššie ani širšie ako písmo tvoriace názov chráneného zemepisného označenia „Val de Loire“.

Chránené zemepisné označenie „Val de Loire“ možno doplniť o prívlastky „primeur“ alebo „nouveau“.

Chránené zemepisné označenie „Val de Loire“ možno doplniť o názov jednej alebo viacerých odrôd.

Označenie vín s chráneným zemepisným označením „Val de Loire“ môže obsahovať názov odrody Sauvignon na označenie vín vyrobených asamblážou odrôd Sauvignon B a Sauvignon gris G alebo názov odrody Grolleau na označenie vín vyrobených asamblážou odrôd Grolleau N a Grolleau gris G.

Logo CHZO Európskej únie sa na etiketách uvádza aj v prípade, že sa označenie „chránené zemepisné označenie“ nahradí tradičným označením „Vin de Pays“ (vidiecke víno).

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-98dad001-e64f-42b0-93af-ba89e4bbafee

(1) Ú. v. ES L 9, 11.1.2019, s. 2.